CELEX: C2007/095/115
Language: fi
Date: 2007-04-28 00:00:00
Title: Asia F-12/07: Kanne 26.2.2007 — O'Connor v. komissio

28.4.2007   
            
            
               FI
            
            
               Euroopan unionin virallinen lehti
            
            
               C 95/57
            
         Kanne 26.2.2007 — O'Connor v. komissio
   (Asia F-12/07)
   (2007/C 95/115)
   Oikeudenkäyntikieli: ranska
   Asianosaiset
   
      Kantaja: Elizabeth O'Connor (Bryssel, Belgia) (edustajat: asianajajat S. Orlandi, A. Coolen, J.-N. Louis ja E. Marchal)
   
      Vastaaja: Euroopan yhteisöjen komissio
   Vaatimukset
   
               —
            
            
               on kumottava komission päätös, jonka mukaan kantajalle myönnetään työttömyyskorvausta enintään 11 kuukauden ja 25 päivän ajalta
            
         
               —
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja, joka on komission entinen toimihenkilö, oli komission palveluksessa keskeytyksettä 16.1.2001-31.12.2005 välisen ajan kuuden eri määräaikaisen sopimuksen mukaisesti, jotka tehtiin peräkkäin seuraavassa järjestyksessä: ensimmäinen väliaikaisen toimihenkilön sopimus, ensimmäinen ylimääräisen toimihenkilön sopimus, toinen väliaikaisen toimihenkilön sopimus, toinen ylimääräisen toimihenkilön sopimus, kolmas väliaikaisen toimihenkilön sopimus ja lopuksi sopimussuhteisen toimihenkilön sopimus.
   Hallinnon mukaan kantajalla on oikeus saada työttömyyskorvausta enintään 11 kuukauden ja 25 päivän ajalta, koska se katsoi, että ylimääräisen toimihenkilön sopimusten kattamat ajanjaksot oli rinnastettava ajanjaksoihin, jotka oli työskennelty muun työnantajan kuin yhteisöjen toimielinten palveluksessa.
   Kanteensa tueksi kantaja väittää yhtäältä, että komissio syyllistyi oikeuden väärinkäyttöön perustaessaan kantajan työskentelyn komissiossa yli viisi vuotta eri määräaikaisiin sopimuksiin ja eri toimihenkilöasemiin. Kantaja väittää toisaalta, että komissio sovelsi virheellisesti muuhun henkilöstöön sovellettavien palvelussuhteen ehtojen 28 a artiklan 4 kohtaa ja 96 artiklan 4 kohtaa, koska aikaa, jonka kantaja työskenteli ylimääräisenä toimihenkilönä, ei otettu näiden säännösten soveltamisessa huomioon.